# myInvoices v2.1.2 — Οδηγίες χρήσης

Δωρεάν εργαλείο για λογιστές: κατεβάζει σε **PDF** τα παραστατικά **εξόδων**
(αγορές/δαπάνες) των πελατών σας από το **myDATA** — για όσους προμηθευτές
εκδίδουν μέσω παρόχου ηλεκτρονικής τιμολόγησης και ανεβαίνει link του
παραστατικού στο myDATA — και βγάζει **αναφορές Excel** ανά περίοδο.

**© 2026 Δ. Αυγενίκος** — Δωρεάν, «ως έχει», χωρίς εγγύηση. Ανεπίσημο εργαλείο,
δεν σχετίζεται με την ΑΑΔΕ. Όροι χρήσης: εμφανίζονται στο πρώτο άνοιγμα και
στο αρχείο LICENSE.txt. Απαγορεύεται η εμπορική εκμετάλλευση χωρίς γραπτή άδεια.

---

## 1. Εγκατάσταση — δεν χρειάζεται τίποτα
1. Αποσυμπίεσε τον φάκελο **myInvoices** όπου θέλεις (π.χ. Έγγραφα ή OneDrive).
2. Διπλό κλικ στο **myInvoices.exe**. Αυτό ήταν — δεν εγκαθίσταται τίποτα.
3. Στο πρώτο άνοιγμα διάβασε και αποδέξου τους όρους χρήσης.

⚠️ Την πρώτη φορά τα Windows ίσως δείξουν «Τα Windows προστάτευσαν τον
υπολογιστή σας» (SmartScreen): πάτησε **Περισσότερες πληροφορίες → Εκτέλεση
ούτως ή άλλως**. Προϋπόθεση: Microsoft Edge (υπάρχει σε όλα τα Windows 10/11).

## 2. Προσθήκη πελάτη
Κουμπί **«➕ Νέος πελάτης»** στην πάνω γραμμή. Συμπληρώνεις:
- **Όνομα** (θα γίνει όνομα φακέλου — τυχόν άκυροι χαρακτήρες διορθώνονται αυτόματα)
- **ΑΦΜ**
- **aade_user_id** και **subscription_key**: ο πελάτης μπαίνει στο
  https://www.aade.gr/mydata με τους δικούς του κωδικούς TAXISnet →
  **Εγγραφή στο myDATA REST API** → σου δίνει τα δύο στοιχεία.
  ⚠️ ΟΧΙ τους κωδικούς TAXISnet — μόνο τα κλειδιά του API.
- **Έναρξη άντλησης από**: από ποια ημερομηνία έκδοσης και μετά θα κατεβαίνουν.
- **Φάκελο αποθήκευσης** (προαιρετικά — αλλιώς ο φάκελος της εφαρμογής).

Μετά την αποθήκευση, διάλεξε τον πελάτη από τη λίστα και πάτα **«▶ Κατέβασμα»**
για το πρώτο του κατέβασμα.

## 3. Το παράθυρο με μια ματιά
Από την **v2.0** όλα γίνονται σε **ένα παράθυρο**:

```
 πάνω γραμμή: ▶ Κατέβασμα τώρα (όλοι) · ■ Διακοπή · ⟳ Ανανέωση · ➕ Νέος πελάτης
 ┌────────────────┬──────────────────────────────────────────────┐
 │ Αναζήτηση      │  Επισκόπηση | Εκκρεμή | Ανά μήνα | Περίοδος  │
 │ Λίστα πελατών  │  (η καρτέλα του επιλεγμένου πελάτη)          │
 └────────────────┴──────────────────────────────────────────────┘
 Πρόοδος: μπάρα + μηνύματα        |  γραμμή κατάστασης κάτω αριστερά
```

**Αριστερά** η λίστα των πελατών με PDF και εκκρεμή του καθενός, και πεδίο
αναζήτησης. Κάνε κλικ σε πελάτη — **δεν ανοίγει άλλο παράθυρο**, αλλάζει το
δεξί μέρος.

**Πάνω γραμμή**
- **▶ Κατέβασμα τώρα (όλοι)**: ό,τι νέο διαβιβάστηκε στο myDATA από το
  προηγούμενο τρέξιμο, για όλους όσους έχουν κάνει πρώτο κατέβασμα.
- **■ Διακοπή**, **⟳ Ανανέωση**, **➕ Νέος πελάτης**, **📂 Φάκελος δεδομένων**.

**Κάτω** μια μπάρα προόδου με τα μηνύματα, και η **γραμμή κατάστασης** όπου
εμφανίζονται όλα τα μηνύματα — χωρίς αναδυόμενα παράθυρα που διακόπτουν.
Ερώτηση εμφανίζεται μόνο σε μη αναστρέψιμα (διαγραφή πελάτη) ή αν κλείσεις την
εφαρμογή ενώ τρέχει κατέβασμα.

## 4. Η καρτέλα του πελάτη (δεξιά)
- **▶ Κατέβασμα** (μόνο γι' αυτόν) · **⭳ Λήψη εκκρεμών** (ξαναδοκιμάζει όσα δεν
  κατέβηκαν) · **📂 Φάκελος** · **✏️ Στοιχεία** · **🗑 Διαγραφή**
- **Επισκόπηση**: σύνολο PDF, πόσα κατέβηκαν σήμερα, πόσα εκκρεμούν, ΑΦΜ,
  ημερομηνία έναρξης και τελευταίο MARK.
- **Εκκρεμή**: MARK, ημερομηνία και πάροχος — **διπλό κλικ ανοίγει το link στον
  browser**· αποθήκευσε το PDF με όνομα το MARK στον φάκελο του μήνα και θα
  αναγνωριστεί αυτόματα.
- **Ανά μήνα**: πόσα PDF και πόσα εκκρεμή έχει κάθε μήνας (διπλό κλικ = άνοιγμα
  του φακέλου).
- **Άντληση περιόδου**: Από/Έως και **⭳ Κατέβασμα PDF + Αναφορά** ή **📊 Μόνο
  αναφορά**. Η αναφορά Excel περιέχει ημερομηνία, MARK, τύπο, σειρά/αριθμό, ΑΦΜ
  και επωνυμία εκδότη, καθαρή αξία, ΦΠΑ, σύνολο, link και γραμμή συνόλων.

## 5. Πού αποθηκεύονται
- PDF: `<φάκελος>\<πελάτης>\<μήνας ΕΚΔΟΣΗΣ π.χ. 2026-08>\<MARK>.pdf`
  (τα παραστατικά αρχειοθετούνται ανά ΜΗΝΑ έκδοσης, όχι ανά ημέρα λήψης)
- Μη κατεβασμένα με link: `ΕΚΚΡΕΜΗ_ΠΑΡΑΣΤΑΤΙΚΑ.xlsx` μέσα στον φάκελο κάθε μήνα (με ημερομηνία και κλικαμπλ link ανά παραστατικό· σβήνεται όταν κατέβουν όλα του μήνα)
- Αναφορές: `ΑΝΑΦΟΡΑ_<πελάτης>_<από>_εως_<έως>.xlsx`
- Ρυθμίσεις πελατών: `clients.csv` (⚠️ περιέχει τα κλειδιά API — μην το
  μοιραστείς) · Πρόοδος/μνήμη: `state.json` · Ημερολόγιο: `download_log.txt`

## 6. Καλό να ξέρεις
- Κατεβαίνουν μόνο **έξοδα** (ό,τι διαβίβασαν οι προμηθευτές προς τον πελάτη —
  endpoint RequestDocs του myDATA).
- **Δεν χάνονται παραστατικά**: η άντληση προχωράει με τον αύξοντα αριθμό
  διαβίβασης (MARK) — ό,τι διαβιβαστεί αργότερα, έστω και καθυστερημένα από
  τον προμηθευτή, έρχεται στο επόμενο τρέξιμο.
- Ίδιο MARK δεν ξανακατεβαίνει ποτέ (ελέγχονται όλα τα PDF στους φακέλους).
- **Ένα κατέβασμα τη φορά** και **ένα myInvoices τη φορά**: αν προσπαθήσεις
  δεύτερο ταυτόχρονα, θα σου το πει. Αν μια διεργασία τερματίστηκε βίαια, το
  ξεχασμένο κλείδωμα αγνοείται αυτόματα — δεν χρειάζεται να σβήσεις τίποτα.
- Η εφαρμογή θυμάται το μέγεθος του παραθύρου και τον τελευταίο πελάτη.
- **Απόρρητο (σχεδιασμός)**: η εφαρμογή είναι σχεδιασμένη ώστε να επικοινωνεί
  μόνο με το myDATA της ΑΑΔΕ και με τα link των παραστατικών που δίνει η ίδια η
  ΑΑΔΕ. Τα διαπιστευτήρια API (aade_user_id / subscription key) αποστέλλονται
  μόνο στους διακομιστές της ΑΑΔΕ — όχι στους παρόχους τιμολόγησης, όχι στον
  δημιουργό. Δεν γίνεται τηλεμετρία, έλεγχος έκδοσης ή αποστολή στατιστικών.
  Αυτό περιγράφει τον **σχεδιασμό**, δεν αποτελεί εγγύηση: η εφαρμογή τρέχει
  πάνω στα Windows και στον Microsoft Edge και ανοίγει τις σελίδες των παρόχων,
  που είναι λογισμικό και υπηρεσίες τρίτων με δικές τους πολιτικές απορρήτου,
  εκτός του ελέγχου του δημιουργού. Δες τον όρο 4 στους Όρους χρήσης.
  Τα κλειδιά myDATA μπορείς να τα ανακαλείς και να τα επανεκδίδεις όποτε
  θέλεις από το portal του myDATA. Για νέες εκδόσεις: avgenikos.gr/tools/.
- Παραστατικά **χωρίς link** στο myDATA (ο εκδότης δεν ανέβασε αρχείο) δεν
  έχουν PDF πουθενά — φαίνονται μόνο στην αναφορά Excel με το MARK τους.
- Από τη **v2.1.2**: όπου η σελίδα του παρόχου έχει κουμπί «Λήψη PDF» ή
  «Download PDF» (etimologiera, Primer κ.ά. — ισχύει για ΟΛΟΥΣ τους
  παρόχους), κατεβαίνει το **γνήσιο έντυπο PDF** αντί για εκτύπωση της
  σελίδας με τα μενού της. Ειδικοί κανόνες και για EntersoftOne
  (e-invoicing.gr), eskap, Megasoft και το mytimologio της ΑΑΔΕ.
- Κάποιοι πάροχοι (π.χ. **Epsilon Digital**) βάζουν κατά περιόδους έλεγχο
  Cloudflare «είσαι άνθρωπος;» που μπλοκάρει το αυτόματο κατέβασμα — αυτά
  μένουν στα Εκκρεμή· δοκίμασε «Λήψη εκκρεμών» άλλη ώρα/μέρα ή κατέβασέ τα
  χειροκίνητα με διπλό κλικ από την καρτέλα του πελάτη.

## 7. Συχνά προβλήματα
- **401/403**: λάθος aade_user_id ή subscription_key του πελάτη.
- **429 (rate limit)**: προσωρινό όριο του myDATA — δοκίμασε ξανά σε 5 λεπτά.
- **«Άλλο κατέβασμα τρέχει ήδη»**: περίμενε να τελειώσει. Αν η προηγούμενη
  διεργασία έχει τερματιστεί, το κλείδωμα αγνοείται μόνο του στην επόμενη
  προσπάθεια.
- Το ΕΚΚΡΕΜΗ_ΠΑΡΑΣΤΑΤΙΚΑ.xlsx δεν ενημερώνεται αν το έχεις ανοιχτό στο Excel.

---
Για προχωρημένους: τα scripts (Python) βρίσκονται στον φάκελο `scripts` και
τρέχουν και χωρίς το exe (`pip install requests playwright openpyxl`).
